Дани Роуз

**Даниел Ли "Дани" Роуз** (роден на 2 јули 1990 година во Донкастер) — англиски фудбалер, играч од одбраната на Тотенхем и на англиската репрезентација.

## Клупска кариера
### Лидс Јунајтед
Роден во Донкастер, Јужен Јоркшир, Роуз е производ на младинската школа на Лидс Јунајтед.

Тој бил повикан на клупата за резерви за првиот тим на Лидс во натпревар против Барнет во Лига купот на 20 септември 2006 година. Сепак, менаџерот Кевин Блеквел кој го повикал Роуз за овој натпревар, бил отпуштен веднаш по неговиот крај. Роуз не добил шанса повторно во првиот тим на Лидс до крајот на таа сезона, а по нејзиниот крај Лидс испаднал од Чемпионшип лигата во Лига Еден и поради административни проблеми Роуз бил продаден за да се заработат средства кои биле од витално значење за клубот во тој период.

### Тотенхем
На 25 јули 2007 година, Роуз потпишал за Тотенхем во трансфер вреден 1.000.000 £. Во првата сезона тој бил регистриран со можност за настап и во резервите и за првиот тим на *петлите*. Роуз бил неискористена замена во натпреварот од Премиер лигата против Сандерленд во јануари 2008 година. Неговиот напредок бил привремено ограничен, поради тоа што тој се здобил со сериозна повредата на коленото во септември истата година.

#### Сезона 2008-2009; Заемот кај Вотфорд
Во март 2009 година, Роуз заминал на позајмица во Вотфорд за да го доигра тука остатокот од сезоната 2008-2009. Менаџерот на Вотфорд Брендан Роџерс го опишал Роуз како "високо талентиран, играч за врска", кој поседува "добра енергија и вистинска интелигенција со топката". Тој го направил своето деби во победата на Вотфорд со 2-1 нагости кај Донкастер Роверс на 4 април 2009 година.

#### Сезоната 2009-2010
##### Заемот кај Питерборо Јунајтед
На 29 септември 2009 година, Роуз им се приклучил на Питерборо Јунајтед на заем до јануари 2010 година. Веќе истата вечер тој играл во нивниот натпревар против Плимут, кој тие го загубеле со 2-1 на домашен терен. Роуз се вратил во Тотенхем на 11 ноември 2009 година по заминувањето на менаџерот на Питерборо Дарен Фергусон.

##### Враќање во Тотенхем
[|thumb|left|200px|Роуз на загревање со [ФК Тотенхем Хотспар|Тотенхем пред натпреварот против Виган во 2010.]]
Роуз го направил своето деби за Тотенхем во ремито 2-2 во натпревар од ФА Купот против неговиот поранешен клуб Лидс. Своето лигашко деби за клубот го направил во април 2010 година во Северно-Лондонското дерби против Арсенал на Вајт Харт Лејн. Тој го постигнал првиот гол во натпреварот по десет минути игра и му помогнал на Тотенхем да го победи Арсенал со 2-1, за првпат во лигата по една деценија. Неговиот погодок дошол откако топката била исчестена од шеснаесетникот на Арсенал по нафрлувањето од корнер, и таму ја начекал Роуз кој шутирал веднаш и со прекрасен волеј-удар ја погодил мрежата на гостите со што ја испратил домашната публика во дилириум. Токму овој негов погодок бил избран подоцна за *гол на сезоната*, со најмногу освоени гласови на Sky Sports и на вебстраната на Тотенхем. Така, Роуз го добил своето прво големо признание.

На почетокот од сезоната 2010-2011 тој бил позајмен кај второлигашот Бристол Сити со можност за враќање во својот матичен клуб ако менаџерот има потреба од него. Токму тоа и се случило, па менаџерот на Тотенхем Хари Реднап го повикал назад во својот тим поради повредата на стандарниот лев бек на тимот Беноа Асу Екото.

Роуз се вратил во Тотенхем во пролетта 2011 година и бил стартер на позицијата лев бек против Блекпул, позиција на која претходно не бил користен од ниту еден претходен менаџер. Иако, играл на позиција која му била непозната тој добро се снашол во новата улога и бил специјално пофален од страна на менаџерот Реднап за неговиот настап во натпреварот што завршил со резултат 1-1. Реднап додал дека ако тој сака да биде топ играч, позицијата лев бек со сигурност ќе биде неговата постојана позиција. Дани продолжил да ја пополнува оваа позиција и во преостанатите три натпревари од сезоната, покажувајќи одлични перформанси во тесниот пораз од Манчестер Сити и победите над Ливерпул и Бирмингем Сити.

#### Сезоната 2012-2013; Заемот кај Сандерленд
На 31 август 2012 година, Роуз му се приклучил на Премиер лигашот Сандерленд на заем за една сезона од Спарс. Својот деби натпревар за новиот клуб го одиграл против Ливерпул на 15 септември 2012 година во натпревар што завршил 1-1. Тој се утврдил во Сандерленд како редовен член во почетната постава на позицијата лев бек. Својот прв погодок за Сандерленд го постигнал на 29 април 2013, во катастрофалниот пораз со 6-1 на гостувањето кај Астон Вила. Откако бил прогласен за *Млад играч на сезоната на Сандерленд*, Роуз се вратил во Тотенхем за да се оперира од повредата на рачниот зглоб во мај 2013.

#### Сезоната 2013-2014; Пробивот во првиот тим
|thumb|200px|Роуз играјќи за Тотенхем во 2013.
На 22 август 2013, на почетокот на сезоната, Тотенхем играл против Динамо Тбилиси во Грузија во плејофот за Лигата на Европа каде Роуз бил еден од стрелците за петлите во високата победа со 5-0. Тотенхем се квалификувал за групната фаза од Лигата на Европа и во септември, во нивниот прв домашен натпревар против Тромсо Роуз претрпел нова повреда. Таа повреда го оневозможила да тренира сè до средината на декември.

Роуз го пропуштил натпреварот во кој Тотенхем доживеал катастрофален пораз на домашен терен од Ливерпул со 0-5, по што менаџерот Андре Виљаш-Боаш бил набрзо отпуштен. На 22 декември, откако Виљаш Боаш заминал од клубот, Роуз се вратил во првиот тим на Тотенхем под водството на Тим Шервуд, во натпреварот против  во кој Тотенхем победил со 3-2.

Кон крајот на сезоната по шест натпревари без победа, Роуз го постигнал единствениот погодок во натпреварот против  со удар со глава во 33-тата минута со кој му помогнал на Тотенхем да заработи три бода. На 31 јули 2014 година, Роуз потпишал нов петгодишен договор со Тотенхем. Во летниот преоден рок Тотенхем го потпишал Бен Дејвис, кој би бил конкуренција на позицијата лев бек, како и покритие доколку Роуз се повреди.

#### Сезоната 2014-2015
На 1 јануари 2015 година, Роуз го постигнал својот прв гол за сезоната во победата со 5-3 над Челси во Лондонското дерби на Вајт Харт Лејн. Неколку дена подоцна, Роуз повторно постигнал гол за Тотенхем во третото коло од реваншот на ФА купот против  на домашен терен, поставувајќи го конечниот резултат во победата со 4-2. На својата сметка тој додал нов гол во Премиер лигата, кога на 22 февруари против Вест Хем Јунајтед го постигнал првиот гол за Тотенхем во ремито 2-2. На 1 март, тој го започнал во почетните единаесет на *Спарс* финалето на Лига купот во кое Тотенхем загубил од Челси со 2-0 на Вембли. На 16 мај, Роуз го постигнал својот последен гол за сезоната во победата со 2-0 над .

#### Сезоната 2015-2016
Роуз бил назначен за капитен на Тотенхем од страна на менаџерот Маурисио Почетино за првпат во својата кариера на натпреварот од ФА Купот против Лестер Сити на 10 јануари 2016 година. На 28 февруари 2016 година, Роуз го постигнал победничкиот гол во победата со 2-1 над Свонзи Сити, помагајќи му на Тотенхем да го намали јазот во однос на водачот во лигата Лестер Сити. Ова било исто така неговиот прв и единствен гол за сезоната.

#### Сезоната 2016-2017
На 22 септември 2016, Роуз потпишал нов договор со клубот до 2021. Својот прв гол за сезоната го постигнал на 27 август во ремито 1-1 против Ливерпул. Тој продолжил да игра силно за *Спарс*, правејќи многу добри изведби во првата половина на сезоната, а на 18 декември тој го постигнал победничкиот гол во победата со 2-1 против Барнли по одличното еден-два проигрување со новото засилување Муса Сисоко. На 31 јануари 2017 година, во натпреварот Сандерленд-Тотенхем од Премиер лигата, Роуз претрпел сериозно оштетување на коленото. Во месец март *Evening Standard* објавил дека се очекува Роуз да се врати во акција на почетокот на април. Иако сè уште бил повреден, Роуз бил избран за лев бек во ПФА Тимот на годината на 20 април 2017 година, за втора сезона по ред. Во мај 2017 година, Тотенхем објавил дека Роуз "бил подложен на операција на неговото лево колено" и нема да се врати до следната сезона.

#### Сезоната 2017-2018
Во октомври 2017 година, Роуз се вратил на својот прв тренинг по пауза од повеќе од 9 месеци. Тој го направил своето прво појавување за сезоната 2017-2018 влегувајќи како замена во натпреварот од Лигата на шампионите против Реал Мадрид кој завршил со нерешен резултат 1-1. Својот прв старт за сезоната го имал во домашната победа со 1-0 против Кристал Палас во почетокот на ноември.

## Репрезентативна кариера
### Младински репрезентации
Роуз ја претставувал Англија речиси во сите младински селекции почнувајќи од репрезентацијата под 16 години, па потоа под 17 години, под 18 години, под 19 години и под 21 година.

На 1 јуни 2009, Роуз бил повикан во репрезентацијата под 21 година за Европското првенство 2009 на местото на повредениот Дани Велбек. Своето деби за англиската репрезентација под 21 година го направил непосредно пред почетокот на првенството, на 8 јуни 2009, во победата со 7–0 над Азербејџан во пријателски натпревар. На Европското првенство на кое Англија стигнала до финалето каде била поразена убедливо од Германија, тој забележал само еден настап во третиот натпревар од групната фаза, играјќи од почеток до крај во ремито 1-1 против Германија.

Роуз го постигнал својот прв гол за Англија У-21 на 14 ноември 2009 година во квалификациите за Европското првенство 2011 против Португалија. Неговиот втор гол дошол во победата со 2-0 над Узбекистан на 10 август 2010 година. Во јуни 2011, Роуз играл за Англија на своето второ Европско првенство за играчи под 21 година во  Данска, каде настапил на сите три натпревари на *Гордиот Албион* но репрезентацијата била елиминирана веќе во групната фаза.

На 16 октомври 2012 година, Роуз добил црвен картон за време на бараж натпреварот од квалификациите за Европското првенство 2013, откако ја шутнал топката на трибините по завршувањето на натпреварот. Роуз почувствувал дека бил расно малтретиран од припадниците на трибините во текот на натпреварот и по натпреварот додека ја славел победата со своите соиграчи од Англија, што предизвикало масовна тепачка меѓу играчите и тренерскиот персонал на двете екипи. Откако, Англија се пласирала на Европското првенство 2013, Роуз бил повикан да настапи на своето трето младинско првенство. Тој одиграл два од трите натпревари на Англија на првенството, кое завршило катастрофално за англичаните со сите три порази и последно место во групата.

Бкупно за репрезентацијата под 21 година Роуз одиграл 29 натпревари и постигнал 3 гола.

### Олимписка репрезентација на Велика Британија
На 2 јули 2012, Роуз бил избран во конечниот состав од 18 играчи на Стјуарт Пирс, селекторот на Олимписката фудбалската репрезентација на Велика Британија за Летните олимписки игри 2012.

### Сениорска репрезентација
На 28 август 2014 година, Роуз за првпат бил повикан во сениорската репрезентација на Англија, за пријателскиот натпревар против Норвешка и квалификацискиот за Евро 2016 против Швајцарија, но не настапил. Своето деби, Роуз го имал на 26 март 2016, играјќи како стартер во победата со 3-2 над Германија во пријателски натпревар одигран на Олимпискиот стадион во Берлин.

Тој бил избран во 23-члениот состав на Англија за Светското првенство 2018 во Русија, на кое *Гордиот Албион* стигнал до четвртото место.

### Хронологија на репрезентативните настапи

## Наводи

## Надворешни врски
*Дани Роуз на soccerway
*Дани Роуз на transfermarkt
*Дани Роуз на espn
*Дани Роуз на whoscored

Категорија:Живи луѓе
Категорија:Фудбалери од Премиер Лига
Категорија:Фудбалери на ФК Лидс Јунајтед
Категорија:Фудбалери на ФК Тотенхем
Категорија:Фудбалери на ФК Вотфорд
Категорија:Фудбалери на ФК Питерборо Јунајтед
Категорија:Фудбалери на ФК Бристол Сити
Категорија:Фудбалери на ФК Сандерленд
Категорија:Фудбалери на ФК Њукасл Јунајтед
Категорија:Англиски фудбалери
Категорија:Родени во 1990 година